KOMISIJAS ZIŅOJUMS EIROPAS PARLAMENTAM UN PADOMEI par ELGF izdevumiem Agrīnās brīdināšanas sistēma Nr. 1-4/2014 /* COM/2014/0241 final */





SATURS 1........... ELGF 2014. gada budžeta procedūra.......................................................................... 3 2........... ELGF piešķirtie ieņēmumi............................................................................................ 3 3........... Piezīmes par ELGF 2014. gada budžeta izpildi........................................................... 4 4........... ELGF piešķirto ieņēmumu izpilde................................................................................ 6 5........... Secinājumi..................................................................................................................... 6 1. pielikums 2. pielikums || 2014. gada budžeta procedūra Provizorisks ELGF apropriāciju izlietojums līdz 28.02.2014. 1. ELGF 2014. gada budžeta procedūra Eiropas Lauksaimniecības garantiju fonda (ELGF) 2014. gada budžeta procedūra un attiecīgās apropriāciju summas katrā procedūras posmā ir apkopotas 1. pielikumā iekļautajā tabulā. Eiropas Parlaments 2013. gada 20. novembrī pieņēma ELGF 2014. gada budžetu. Budžetā ir iekļautas lauksaimniecības tirgus pasākumiem un tiešajiem atbalstiem paredzētās saistību apropriācijas EUR 43 778,1 milj. apmērā un maksājumu apropriācijas EUR 43 777,0 milj. apmērā. Atšķirība starp saistību apropriācijām un maksājumu apropriācijām rodas tāpēc, ka dažiem Komisijas tieši īstenotiem pasākumiem izmanto diferencētas apropriācijas. Tās galvenokārt ir saistītas ar lauksaimniecības produktu noieta veicināšanas pasākumiem un lauksaimniecības politikas stratēģiju un koordinēšanas pasākumiem. 2. ELGF piešķirtie ieņēmumi Pamatojoties uz 43. panta noteikumiem Regulā (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību, ieņēmumus, kas izriet no grāmatojumu noskaidrošanas un atbilstības pārbaužu lēmumos noteiktajām finanšu korekcijām, no pārkāpumiem un no piena nodevas, uzskata par piešķirtajiem ieņēmumiem ELGF izdevumu finansēšanai. Saskaņā ar šiem noteikumiem piešķirtos ieņēmumus var izmantot, lai finansētu visus ELGF izdevumus. Ja daļu no šiem ieņēmumiem budžeta gada laikā neizmanto, šo daļu automātiski pārnes uz nākamo budžeta gadu[1]. ELGF 2014. gada budžetā ietilpst gan Komisijas jaunākās aplēses par apropriācijām, kas vajadzīgas, lai finansētu tirgus pasākumiem un tiešajiem atbalstiem paredzētos izdevumus, gan aplēses par piešķirtajiem ieņēmumiem, kurus paredzēts iekasēt attiecīgā budžeta gada laikā, kā arī piešķirto ieņēmumu pārnestais atlikums, kas pieejams no iepriekšējā budžeta gada. Priekšlikumā par ELGF 2014. gada budžeta apropriācijām Komisija ņēma vērā paredzamos kopējos piešķirtos ieņēmumus un 2014. gada budžetam pieprasīja apropriācijas tādā apmērā, kas aprēķināts, no aplēstajām vajadzībām atņemot aplēstos piešķirtos ieņēmumus. Budžeta lēmējinstitūcija pieņēma ELGF budžetu, ņemot vērā paredzamos piešķirtos ieņēmumus. ELGF 2014. gada budžeta sagatavošanas laikā Komisija pieejamo piešķirto ieņēmumu kopsummu aplēsa EUR 1 464 milj. apmērā. Konkrēti, – piešķirto ieņēmumu apjoms, ko paredzēts gūt 2014. budžeta gadā, tika aplēsts EUR 849 milj. apmērā; paredzamie ieņēmumi no atbilstības pārbaužu korekcijām un pārkāpumiem tika aplēsti attiecīgi EUR 638 milj. un EUR 165 milj. apmērā; ieņēmumi no piena nodevas tika aplēsti EUR 46 milj. apmērā; – piešķirto ieņēmumu apjoms, ko paredzēts pārnest no 2013. budžeta gada uz 2014. budžeta gadu, tika aplēsts EUR 615 milj. apmērā. Komisija 2014. gada budžetā šos sākotnēji aplēstos ieņēmumus EUR 1 464 milj. apmērā piešķīra divām shēmām. Konkrēti, – EUR 464 milj. augļu un dārzeņu nozarē izveidoto ražotāju organizāciju darbības fondiem un – EUR 1 000 milj. vienotā maksājuma shēmai. Saskaņā ar Komisijas priekšlikumu budžeta lēmējinstitūcija nobalsoja par apropriācijām šīm divām shēmām attiecīgi EUR 285 milj. un EUR 30 083 milj. apmērā. Nobalsoto apropriāciju summa un iepriekš minētie piešķirtie ieņēmumi atbilst aplēstajai pieejamo apropriāciju kopsummai, no kuras EUR 749 milj. pieprasīti augļu un dārzeņu nozarē izveidoto ražotāju organizāciju darbības fondiem, bet EUR 31 083 milj. – vienotā maksājuma shēmai. 2. pielikumā, kurā apkopota 2014. gada budžeta provizoriskā izpilde laikposmā līdz 2014. gada 28. februārim, budžeta apropriācijas, kas pantu līmenī norādītas augļu un dārzeņu nozarei un atsaistītajiem tiešajiem atbalstiem, ir iepriekš minētajām divām shēmām nobalsotās apropriācijas, kuru apjoms ir attiecīgi EUR 676,7 milj. un EUR 38 252 milj., un tajās nav ņemti vērā iepriekš minētie piešķirtie ieņēmumi. Pieskaitot šīm nozarēm piešķirtos ieņēmumus, 2014. gada budžetā paredzēto apropriāciju kopsumma augļu un dārzeņu nozarei ir EUR 1 140,7 milj., bet atsaistītajiem tiešajiem atbalstiem – EUR 39 252 milj. 3. Piezīmes par ELGF 2014. gada budžeta provizorisko izpildi Budžeta provizoriskā izpilde laikā no 2013. gada 16. oktobra līdz 2014. gada 28. februārim ir parādīta 2. pielikumā. Šis izpildes līmenis ir salīdzināts ar izdevumu profilu, kas pamatojas uz rādītāju, kurš noteikts saskaņā ar Regulas (ES) Nr. 1306/2013 28. panta noteikumiem. Turpinājumā sniegtas īsas piezīmes par dažiem budžeta pantiem, kuros redzamas ievērojamākās atšķirības starp 2014. gada budžeta faktisko un paredzēto izpildes līmeni. 3.1. Tirgus pasākumi Intervencei lauksaimniecības tirgos paredzēto apropriāciju izlietojums atbilstoši rādītājam 2014. gada 28. februārī bija par EUR 76,5 milj. augstāks salīdzinājumā ar nobalsoto budžeta apropriāciju līmeni. Šo atšķirību ir radījušas izpildes tendences galvenokārt augļu un dārzeņu un vīna nozarē. 3.1.1. Augļi un dārzeņi (+EUR 105,7 milj. salīdzinājumā ar nobalsotajām apropriācijām) Attiecībā uz nobalsotajām apropriācijām šis izpildes līmenis galvenokārt ir saistāms ar izdevumiem par darbības fondiem ražotāju organizāciju shēmā, kuru finansē gan ar nobalsotajām budžeta apropriācijām, gan ar ieņēmumiem, kas šai shēmai piešķirti 2014. gada budžetā (NB! Sīkāku informāciju sk. 2. punktā). Šis izpildes līmenis iegūts, periodam līdz 2014. gada 28. februārim noteikto rādītāju piemērojot nobalsotajām budžeta apropriācijām, kurās nav iekļauti šai nozarei piešķirtie ieņēmumi. 2. pielikuma provizoriskās izpildes tabulas zemsvītras piezīmē * norādīts, kāda būtu situācija, ja rādītājs no 2014. gada 28. februāra būtu piemērots visām apropriācijām, kas saskaņā ar prognozēm būs pieejamas šīs nozares finansēšanai. Kā norādīts 2. punktā, paredzamo šai nozarei pieejamo kopējo finansējumu veido nobalsotās budžeta apropriācijas EUR 676,7 milj. apmērā un šai nozarei piešķirtie ieņēmumi, kas aplēsti EUR 464 milj. apmērā. Tāpēc, ja šis rādītājs būtu piemērots kopējam finansējumam EUR 1 140,7 milj. apmērā, kas saskaņā ar prognozēm būs pieejams šai nozarei, veidotos nepietiekama apropriāciju izpilde -EUR 6,4 milj. apmērā, un tā būtu neto ietekme, kuru radītu ražotāju organizāciju shēmas maksājumu tempa paātrināšanās un skolu apgādei ar augļiem paredzētās shēmas un ražotāju grupu sākotnējai atzīšanai paredzētā atbalsta apropriāciju apguves palēnināšanās. Patlaban uzskata, ka tā ir pārejoša situācija, un paredz pilnīgu budžeta izpildi. 3.1.2. Vīnkopības nozares produkti (-EUR 39,6 milj.) Šī nepietiekamā izpilde skaidrojama ar to, ka dalībvalstu veikto maksājumu temps ir bijis lēnāks salīdzinājumā ar izdevumu profilu, kas pamatojas uz valsts programmām vīna nozarē noteikto rādītāju. Patlaban uzskata, ka tā ir pārejoša situācija. 3.2. Tiešie atbalsti Tiešajiem atbalstiem paredzēto apropriāciju izlietojums 2014. gada 28. februārī bija par EUR 1 366,8 milj. augstāks salīdzinājumā ar rādītāja līmeni. 3.2.1. Atsaistītie tiešie atbalsti (+EUR 1 502,3 milj. salīdzinājumā ar nobalsotajām apropriācijām) Attiecībā uz nobalsotajām apropriācijām šis izpildes līmenis galvenokārt ir izskaidrojams ar izdevumiem par vienotā maksājuma shēmu, kuru finansē gan ar nobalsotajām budžeta apropriācijām, gan ar ieņēmumiem, kas šai shēmai piešķirti 2014. gada budžetā (NB! Sīkāku informāciju sk. 2. punktā). Šis izpildes līmenis iegūts, periodam līdz 2014. gada 28. februārim noteikto rādītāju piemērojot nobalsotajām budžeta apropriācijām, kurās nav iekļauti šai nozarei piešķirtie ieņēmumi. 2. pielikuma provizoriskās izpildes tabulas zemsvītras piezīmē * norādīts, kāda būtu situācija, ja rādītājs 2014. gada 28. februārī būtu piemērots kopējām apropriācijām, kas saskaņā ar prognozēm būs pieejamas atsaistīto tiešo atbalstu finansēšanai. Kā norādīts 2. punktā, paredzamo atsaistītajam tiešajam atbalstam pieejamo kopējo finansējumu veido nobalsotās budžeta apropriācijas EUR 38 252 milj. apmērā un atsaistītajiem tiešajiem atbalstiem piešķirtie ieņēmumi, kas aplēsti EUR 1 000 milj. apmērā. Ja rādītājs būtu piemērots kopējam finansējumam EUR 39 252 milj. apmērā, kas saskaņā ar prognozēm būs pieejams atsaistītajiem tiešajiem atbalstiem, tad izpildes pārsniegums būtu mazāks, proti, EUR 587,2 milj. Atsaistītajiem tiešajiem atbalstiem atvēlētā budžeta izpildes līmenis izskaidrojams ar to, ka gandrīz visās shēmās šajā nozarē ir paātrinājies maksājumu temps, jo vispār ir atļauti tiešo maksājumu avansi, kuri ir izmaksāti bez samazinājuma, kas saistīts ar finanšu disciplīnu. Šī situācija principā ir jānoregulē pirms 2014. gada 30. jūnija, veicot atlikuma maksājumu, no kura atvilkts kopējā maksājuma samazinājums, kas saistīts ar finanšu disciplīnu. Komisija patlaban prognozē, ka pieejamās apropriācijas un piešķirtie ieņēmumi būs pietiekami, lai segtu šā panta finansēšanas vajadzības. 3.2.2. Citi tiešie atbalsti (-EUR 135,3 milj.) Citiem tiešajiem atbalstiem nobalsoto apropriāciju nepietiekamā izpilde salīdzinājumā ar noteiktā rādītāja izdevumu profilu 2014. gada 28. februārī ir radusies tāpēc, ka dažās shēmās šajā nozarē ir lēnāks maksājumu ritms, jo īpaši tas sakāms par platībatkarīgo atbalstu par kokvilnu un īpašu saistīto atbalstu, ko izmaksā saskaņā ar 68. pantu. Patlaban uzskata, ka tā ir pārejoša situācija. Tomēr Komisija cieši seko līdzi šo shēmu izpildes dinamikai. 3.3. Lauksaimniecības izdevumu revīzija (– EUR 16,8 milj.) Papildus uzraudzības un preventīvajiem pasākumiem paredzētiem tiešajiem maksājumiem EUR 6,8 milj. apmērā 2014. gada budžetā ir iekļautas aplēses EUR 53,4 milj. apmērā maksājumiem par domstarpību izšķiršanu. Nosakot domstarpību izšķiršanas izdevumu profilu, tika pieņemts, ka dalībvalstis maksātu šīs summas vienmērīgi katru mēnesi no 2014. gada janvāra līdz oktobrim. Tomēr līdz 2014. gada 28. februārim dalībvalstis šādus maksājumus vēl nav veikušas. Tāpēc ir vērojama nepietiekama izpilde salīdzinājumā ar šai 2014. gada budžeta nodaļai noteikto rādītāja līmeni. Patlaban uzskata, ka tā ir pārejoša situācija, un paredz pilnīgu budžeta izpildi. 4. ELGF piešķirto ieņēmumu izpilde 2. pielikuma tabulā redzams, ka 2014. gada 28. februārī bija iekasēti piešķirtie ieņēmumi EUR 542,3 milj. apmērā. Konkrēti, – ieņēmumi no korekcijām, kas veiktas, pamatojoties uz grāmatojumu noskaidrošanas un atbilstības pārbaužu lēmumiem, bija EUR 415,7 milj., un ir paredzams, ka līdz budžeta gada beigām vēl tiks iekasētas papildu summas; – ieņēmumi no pārkāpumiem bija EUR 80,0 milj., un ir paredzams, ka līdz budžeta gada beigām tiks iekasētas arī papildu summas, un – patlaban ir iekasēta lielākā daļa ieņēmumu no piena nodevas, un to kopējā summa ir aptuveni EUR 46,5 milj. Visbeidzot, piešķirto ieņēmumu summa, kas pārnesta no 2013. gada uz 2014. gadu, bija EUR 710,2 milj. Šī summa ir ievērojami lielāka nekā sākotnēji aplēstie EUR 615 milj. Tādēļ piešķirto ieņēmumu apjoms, kas pieejams ELGF izdevumu finansēšanai, 2014. gada 28. februārī ir EUR 1 252,5 milj., un ir paredzams, ka līdz budžeta gada beigām tiks iekasētas papildu piešķirto ieņēmumu summas. 5. Secinājumi ELGF 2014. gada budžeta apropriāciju provizoriskā izpilde laikposmā līdz 2014. gada 28. februārim liecina, ka ikmēneša maksājumi dalībvalstu izdevumu atlīdzināšanai par aptuveni EUR 1 425,8 milj. pārsniedz budžeta izpildes izdevumu profilu, kas pamatojas uz rādītāju. Jau ir pieejami piešķirtie ieņēmumi EUR 1 252,5 milj. apmērā, un ir paredzams, ka 2014. gadā vēl tiks iekasētas papildu summas. Patlaban Komisija uzskata, ka piešķirto ieņēmumu summa, kas būs pieejama līdz gada beigām, būs pietiekama, lai segtu ražotāju organizāciju darbības fondiem un vienotā maksājuma shēmai vajadzīgo finansējumu, kā tas sākotnēji tika plānots 2014. gada budžeta sagatavošanas laikā. [1] Eiropas Parlamenta un Padomes Regulā (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, proti, tās 14. pantā, noteikts, ka iekšējos piešķirtos ieņēmumus pārnes tikai par vienu gadu. Tādējādi, lai nodrošinātu pareizu budžeta pārvaldību, šie piešķirtie ieņēmumi parasti tiek izmantoti pirms attiecīgā budžeta panta nobalsotajām apropriācijām.